text: Storebror holder øje med Fredericia 
  20 april 2013 kl. 08.42
  Landsorganisationen i Venstre følger nøje udviklingen i Fredericia.
  Det var her man tirsdag konstaterede, at der på tre timer op til tilmeldingsfristen dukkede 39 nye indmeldelser op. De blev alle meldt ind via computer fra samme ip-adresse.
  - Det virker kup-agtigt og fik vores landsorganisation til at reagere, siger Joe Andersen.
  
  En hjælpende hånd - og et dankort
  En stor del af de nye Venstre-medlemmer kommer fra Korskærparken. Et boligområde med mange unge med anden etnisk baggrund. Fredericia Dagblad har talt med Frances O'Donovan, som på tirsdag stiller op for at blive kandidat til byrådsvalget. Hun lægger ikke skjul på, at hun har hjulpet nogle af de unge med at melde sig ind.
  - De har spurgt, hvordan de skulle gøre det, og det har jeg vist dem. Jeg har også betalt for nogle, der ikke havde dankort, og så har de givet mig kontanter, siger hun.
  Hun kan godt se, at det ser lidt mistænkeligt ud, at mange med anden herkomst melder sig ind i stort tal lige nu, men hun understreger, at det intet har med borgmestervalget at gøre.
  - Jeg har alene ønsket at få hjælp til at få en god placering på kandidatlisten, siger Frances O'Donovan til Fredericia Dagblad.
  